
ΔΕΛΤΙΟ ΤΥΠΟΥ
Ε.Σ.Α.μεΑ.: Άμεση συνάντηση με τα αρμόδια Υπουργεία ζητά η Π.Ο.Σ.Γ.Κ.Α.μεΑ. για τη βιωσιμότητα των δομών κοινωνικής φροντίδας ατόμων με βαριές και πολλαπλές αναπηρίες  
Επείγουσα συνάντηση με τις ηγεσίες των υπουργείων Κοινωνικής Συνοχής και Οικογένειας και Εθνικής Οικονομίας και Οικονομικών ζητά η Π.Ο.Σ.Γ.Κ.Α.μεΑ (Πανελλήνια Ομοσπονδία Σωματείων Γονέων και Κηδεμόνων Ατόμων με Αναπηρία), σχετικά με τα σοβαρά και χρονίζοντα ζητήματα που αφορούν στη χρηματοδότηση και στην εύρυθμη λειτουργία των δομών κοινωνικής φροντίδας για άτομα με βαριές και πολλαπλές αναπηρίες.
Παρά τις προσπάθειες που έχουν καταβληθεί για την αντιμετώπιση επιμέρους εκκρεμοτήτων, εξακολουθούν να υφίστανται κρίσιμα ζητήματα που απαιτούν άμεση αντιμετώπιση, συντονισμένη παρέμβαση των συναρμόδιων Υπουργείων και, κυρίως, τη λήψη συγκεκριμένων αποφάσεων. Ειδικότερα, η Π.Ο.Σ.Γ.Κ.Α.μεΑ. διεκδικεί:
Αναπροσαρμογή του ημερήσιου νοσηλίου-τροφείου των Στεγών Υποστηριζόμενης Διαβίωσης (Σ.Υ.Δ.). Το ποσό των 70,00 €, το οποίο παραμένει αμετάβλητο από το 2014, δεν ανταποκρίνεται πλέον στις πραγματικές ανάγκες λειτουργίας των Σ.Υ.Δ. και στο διαρκώς αυξανόμενο κόστος παροχής εξειδικευμένης φροντίδας και υποστήριξης. Η αναθεώρησή του αποτελεί αναγκαία προϋπόθεση για την κάλυψη των πραγματικών αναγκών των ενοίκων και τη διασφάλιση της ποιότητας των παρεχόμενων υπηρεσιών.
Διασφάλιση της χρηματοδοτικής συνέχειας των κοινωνικών δομών από την 1η Ιανουαρίου 2027. Ενόψει της μετάβασης από τη συγχρηματοδότηση μέσω του ΕΣΠΑ στην εθνική χρηματοδότηση, είναι επιτακτική ανάγκη να αποσαφηνιστούν εγκαίρως το πλαίσιο, οι διαθέσιμοι πόροι, οι διαδικασίες αποζημίωσης και οι όροι χρηματοδότησης. Δεν μπορεί να υπάρξει ούτε η παραμικρή αβεβαιότητα ως προς τη συνέχιση της λειτουργίας των δομών, ούτε να δημιουργηθούν χρηματοδοτικά κενά που θα διακινδυνεύσουν την παροχή των αναγκαίων υπηρεσιών στους ωφελούμενους.
Αναπροσαρμογή των νοσηλίων, των τροφείων και των λοιπών αποζημιώσεων προς τους φορείς. Οι αποζημιώσεις πρέπει να ανταποκρίνονται στο πραγματικό και διαρκώς αυξανόμενο κόστος λειτουργίας των δομών, λαμβάνοντας υπόψη τις αυξήσεις στη μισθοδοσία, την ενέργεια, τη στέγαση, καθώς και στις υπόλοιπες λειτουργικές δαπάνες. Η επαρκής κάλυψη του κόστους αυτού αποτελεί βασική προϋπόθεση για τη βιωσιμότητα των φορέων και τη σταθερότητα των παρεχόμενων υπηρεσιών.
Οι συγκεκριμένες δομές δημιουργήθηκαν και εξακολουθούν να λειτουργούν σε μεγάλο βαθμό χάρη στην πολυετή προσπάθεια συλλογικών φορέων γονέων και κηδεμόνων ατόμων με αναπηρία, οι οποίοι έχουν αναλάβει σημαντικό μέρος της ευθύνης για την κάλυψη διαχρονικών αναγκών της κοινωνικής φροντίδας. Η συνέχιση της λειτουργίας τους, ωστόσο, δεν μπορεί να εξαρτάται αποκλειστικά από τις οικονομικές δυνατότητες και τις αντοχές των ίδιων των φορέων.
Η επαρκής και σταθερή χρηματοδότηση των δομών δεν αποτελεί απλώς οικονομικό αίτημα, αλλά βασική προϋπόθεση για τη διασφάλιση της ποιότητας των παρεχόμενων υπηρεσιών, την αποφυγή του ιδρυματισμού και την κατοχύρωση του δικαιώματος των ατόμων με αναπηρία να διαβιούν αξιοπρεπώς στην κοινότητα, σύμφωνα και με το άρθρο 19 της Σύμβασης του ΟΗΕ για τα Δικαιώματα των Ατόμων με Αναπηρίες.
Η Π.Ο.Σ.Γ.Κ.Α.μεΑ. όπως και η Ε.Σ.Α.μεΑ. ζητούν την άμεση ανταπόκριση των συναρμόδιων Υπουργείων. Η διασφάλιση της λειτουργίας των δομών και των δικαιωμάτων των ατόμων με βαριές και πολλαπλές αναπηρίες δεν μπορεί να περιμένει.

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esamea.gr.

	Προσβάσιμο αρχείο Microsoft Word (*.docx)	Το παρόν αρχείο ελέγχθηκε με το εργαλείο Microsoft Accessibility Checker και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του.

